**Izjava za javnost Kuće ljudskih prava Zagreb, Kuće ljudskih prava Beograd i organizacija civilnog društva iz Bosne i Hercegovine povodom Međunarodnog dana ljudskih prava, 10. prosinca**

***Human Rights 365[[1]](#footnote-1)***

*10. prosinca 1948. godine potpisana je Univerzalna deklaracije o ljudskim pravima. Dvije godine kasnije, Opća skupština Ujedinjenih naroda/nacija proglasila je 10. prosinca/decembra Međunarodnim danom ljudskih prava.*

Zagreb-Beograd-Sarajevo, 10. prosinca/decembra 2014. godine

Povodom Međunarodnog dana ljudskih prava, Kuće ljudskih prava iz Zagreba i Beograda te organizacije civilnog društva iz Bosne i Hercegovine, okupljene u Regionalnu mrežu za ljudska prava, žele upozoriti na brojne probleme koji zasjenjuju ovaj važan datum.  **Ujedinjuje nas spoznaja da dijelimo slične probleme i nepravde u našim podjelama rastočenim društvima. Suočavamo se svakodnevno s kršenjima ljudskih prava i diskriminacijom sve većeg broja osoba.**

Umjesto konstruktivnog dijaloga i pozitivnih vizija društvenih promjena, **javni je prostor zagađen je govorom mržnje i netrpeljivosti prema manjinama, drugima i drugačijima od većine**, uz sve značajnije jačanje (ultra) reakcionarnih snaga koje promoviraju netrpeljivost pod krinkom zaklinjanja u „tradicionalne vrijednosti“.

**Dugotrajna ekonomska kriza dovodi do osiromašenja sve većeg broja stanovnika država regije, sve više produbljujući jaz između bogatih i siromašnih.** Prema službenim podacima, svaki četvrti stanovnik/ica Srbije živi na granici siromaštva (24,6%). **Stopa rizika od siromaštva** u Hrvatskoj u 2013. godini iznosila je 19,5%, dok brojke u BiH pokazuju da približno 18% stanovništva živi ispod granice kritičnog siromaštva, dok se 48% nalazi na rubu siromaštva! **Regija nažalost dijeli gotovo identične priče i životne sudbine brojnih ljudi koji su nezaposleni, rade u nehumanim uvjetima i/ili pak za svoj rad ne primaju plaće.** Žene, mladi i osobe starije životne dobi su posebno podzastupljene skupine na tržištu rada. Izmjene radnih zakonodavstava u nekim državama regije dovode do još veće nesigurnosti položaja radnika na tržištu rada. Uzimajući u obzir porazne statistike, zahtijevamo da vlade država hitno **počnu povoditi aktivne mjere socijalne politike i zapošljavanja uzimajući u obzir kapacitete i specifične potrebe ranjivih skupina: Roma, mladih, žena, izbjeglica, osoba starije životne dobi i migranata.**

**Zahtijevamo stoga od političara i odgovornih u institucijama naših država da se prestanu baviti sobom i vlastitim interesima. Podsjećamo ih da im je prva i jedina dužnost zastupati interese svih svojih stanovnika i stanovnica. Bez zaokreta u njihovu ponašanju neće biti konstruktivnih promjena koje osiguravaju stvarnu zaštitu ljudskih prava svake osobe.**

**Pozivamo istovremeno sve u regiji da aktivno i solidarno obilježe Međunarodni dan ljudskih prava i aktivno se uključe u zaštitu svih obespravljenih i diskriminiranih.**

* Kuća ljudskih prava Zagreb: B.a.B.e. – Budi aktivna. Budi emancipiran.; Centar za mirovne studije; Documenta – Centar za suočavanje s prošlošću; Građanski odbor za ljudska prava; Udruga za promicanje istih mogućnosti; Udruga za zaštitu i promicanje mentalnog zdravlja SVITANJE
* Kuća ljudskih prava Beograd: Komitet pravnika za ljudska prava – YUCOM; Beogradski centar za ljudska prava; Građanske inicijative; Centar za praktičnu politiku; Helsinški odbor za ljudska prava u Srbiji
* Organizacije civilnog društva BiH: Prava za sve; Sarajevski Otvoreni Centar; Fondacija CURE
1. Ovogodišnji slogan UN-a, *Ljudska prava 365*, obuhvaća ideju da je svaki dan Dan ljudskih prava. Ovaj slogan slavi temeljnu tezu u Univerzalnoj deklaraciji da je svatko od nas, svugdje, u svako doba, ima pravo na zaštitu svih svojih ljudskih prava jer ljudska prava pripadaju u jednakoj mjeri svakom od nas i vežu nas zajedno kao globalnu zajednica koja dijeli iste ideale i vrijednosti [↑](#footnote-ref-1)